अगले साल रिलीज के लिए प्रस्तावित फ्रैंचाइज़ की तीसरी फिल्म फ़िलहाल रुक गई है। कलाकारों की मोटी फीस और बड़े बजट की रिकवरी की चिंता निर्माता फिरोज नाडियाडवाला को सता रही है इसलिए अभी शूटिंग के लिए जॉन अब्राहम, अभिषेक बच्चन, सुनील शेट्टी और परेश रावल की आगे की डेट्स तय नहीं है।
इस साल एक भव्य आयोजन में "हेरा फेरी’ सीरीज की तीसरी फिल्म की घोषणा की गई थी। निर्माता फिरोज नाडियाडवाला से विवाद के चलते अक्षय कुमार फिल्म में नहीं हैं। उनके स्थान पर जॉन अब्राहम लिए गए हैं। निर्देशन नीरज वोरा का है। हाल ही में शूटिंग शुरू हुई लेकिन जॉन अब्राहम को चोट लगी और पहला शेड्यूल टल गया। इस दौरान अभिषेक बच्चन, सुनील शेट्टी और परेश रावल की डेट्स ली गई थीं और बड़ा हिस्सा शूट होना था। चूंकि 65 फ़ीसदी फिल्म में सभी कलाकार साथ दिखने हैं इसलिए सभी की डेट्स मैच होनी जरूरी हैं। अब दोबारा से इन कलाकारों की डेट्स मैच नहीं हो पाईं। इस और अन्य कारणों से फिल्म रुक गई है।
फिरोज की बड़े बजट की हालिया फिल्म "वेलकम बैक’ भी उम्मीद मुताबिक बढ़िया कमाई नहीं कर पाई। इसके टीवी प्रसारण अधिकार भी ऊंचे दामों में नहीं बिके। निर्माता को आख़िरकार फिल्म में घाटा ही हुआ। फिरोज के कैंप में इसके बाद काफी हलचल रही। इस बीच तीसरी "हेरा फेरी’ का नया शेड्यूल प्लान नहीं किया गया है। बल्कि तेजी से बजट पर रीवर्किंग शुरू हो गई है। एक सूत्र के मुताबिक, "तीन लीड एक्टर्स ने फिल्म के लिए मोटी फीस तय की थी लेकिन मौजूदा हालात में रिलीज से बड़े बजट की रिकवरी मुश्किल हो रही है।'
जॉन फिल्म के लिए 16 करोड़, अभिषेक 11 करोड़ और परेश रावल 5 करोड़ फीस ले रहे हैं। मौजूदा बाजार के लिहाज से ये कीमतें बहुत ज्यादा हैं। फिल्म का बजट 75 करोड़ और प्रिंट-प्रचार खर्च करीब 20-25 करोड़ होगा। तो जॉन और अभिषेक जैसे चेहरों के साथ आज के ट्रेड हालात में 100 करोड़ की फिल्म की रिकवरी संभव नहीं दिख रही। सूत्र कहते हैं कि फिरोज इस फ्रैंचाइज़ को आगे बढ़ाना चाहते हैं इसलिए उन्होंने रफ़्तार धीमी कर दी है और बजट कम करने फिल्म शुरू कर सकते हैं।
फिल्म रुकने के संकेत अभिषेक बच्चन से भी मिले। एक इवेंट में उनसे आगामी फिल्मों के बारे में पूछा तो वे बोले, "फ़िलहाल मैं हाउसफुल (भाग-3) के पोस्ट प्रोडक्शन में व्यस्त हूं। शूटिंग पूरी हो चुकी है। मेरी डबिंग व अन्य काम बचे हैं जिनमें कुछ समय व्यस्त रहूंगा।' अगली "हेरा फेरी’ के बारे में पूछने पर उन्होंने बात सफाई से टाल दी।
hin_Deva hin_Deva hin_Deva hin_Deva hin_Deva